Mūsu pasaulē ir daudz supervaroņu.
Taču viņiem piemīt vissliktākā no superspējām: neredzamība.
Piemēram, katadori,
strādnieki, kuri pelna iztiku, vākdami pārstrādājamos materiālus.
Katadorus radījusi sociālā nevienlīdzība,
bezdarbs un cieto atkritumu pārpilnība,
kurā vainojama nepilnīgā atkritumu savākšanas sistēma.
Katadori veic smagu, godīgu un ārkārtīgi svarīgu darbu,
no kā ieguvēji ir visi iedzīvotāji, taču viņi par to nesaņem atzinību.
Šeit, Brazīlijā, viņi savāc 90% no visiem pārstrādātajiem atkritumiem.
Vairums katadoru strādā patstāvīgi,
salasot atkritumus no ielām un ļoti lēti pārdodot tos izgāztuvēm.
Viņi savāc vairāk nekā 300 kilogramu
savos maisos, iepirkumu ratiņos, uz riteņiem un karosās.
Karosas ir no koka vai metāla izgatavoti rati,
kas sastopami daudzās Brazīlijas ielās,
līdzīgi kā grafiti un ielu māksla.
Tieši tā arī es pirmo reizi sastapos ar šiem atstumtajiem supervaroņiem.
Es esmu grafiti mākslinieks un aktīvists,
un mana māksla pievēršas sabiedrībai, apkārtējai videi un politikai.
2007. gadā es pārnesu savus darbus no sienām uz karosām,
kā jaunu atbalsta punktu pilsētā savam vēstījumam.
Taču šoreiz, padarot redzamus katadorus.
Pievienojot šim mērķim mākslu un humoru, tas kļuva pievilcīgāks,
tas palīdzēja pievērst uzmanību katadoriem
un palielināt viņu pašapziņu.
Nu viņi ir slaveni arī ielās,
plašsaziņas līdzekļos un sociālajos medijos.
Lieta tāda,
ka, kopš metos iekšā šajā pasaulē, es neesmu apstājies.
Esmu apkrāsojis vairāk nekā 200 karosas daudzās pilsētās,
mani ir aicinājuši veidot izstādes un doties braucienos visā pasaulē.
Tad es sapratu, ka katadori ar savu neredzamību
ir sastopami ne tikai Brazīlijā.
Es sastapu viņus Argentīnā, Čīlē,
Bolīvijā, Dienvidāfrikā, Turcijā
un pat tādās attīstītajās valstīs kā ASV un Japāna.
Tad arī es sapratu, ka šajā projektā jāiesaista vairāk cilvēku,
jo tas ir liels izaicinājums.
Es izveidoju kustību ar nosaukumu „Uzķīlē manu karosu” —
(Smiekli) — kas ir liels pūļa finansēts pasākums.
Paldies.
(Aplausi)
„Uzķīlē manu karosu” ir liels, pūļa finansēts pasākums,
kas palīdz katadoriem un viņu karosām.
Katadoriem palīdz labklājības un veselības aprūpes speciālisti,
piemēram, ārsti, zobārsti, ortopēdi, matu stilisti, masāžas terapeiti
un daudzi citi.
Taču viņi saņem arī drošības vestes, cimdus, lietusmēteļus un brilles,
lai ieraudzītu pilsētu jaunā kvalitātē,
kamēr viņu karosas atjauno mūsu apbrīnojamie brīvprātīgie.
Viņi saņem arī drošības piederumus:
atstarojošās lentes, taures un spoguļus.
Tad visbeidzot to apkrāso ielu mākslinieks,
un tā kļūst par milzīgas un lieliskas mobilās mākslas izstādes daļu.
„Uzķīlē manu karosu” ir devies Sanpaulu, Riodežaneiro un Kuritibas ielās.
Taču lai apmierinātu pieprasījumu citās pilsētās, arī ārpus Brazīlijas,
mēs, iedvesmojoties no TEDx, radījām Pimpx,
kas ir vienkāršota, pašrocīgi veicama
un pūļa finansēta „Uzķīlē manu karosu” versija.
Tagad var pievienoties ikviens.
Divu gadu laikā vairāk nekā 170 katadoru, 800 brīvprātīgo un 200 ielu mākslinieku,
un vairāk nekā 1000 ziedotāju
ir iesaistījušies „Uzķīlē manu karosu” kustībā,
kuras darbības tiek izmantotas, mācot par atkritumu pārstrādi vietējās skolās.
Katadori neredzamību atstāj sev aiz muguras,
un tos arvien vairāk ciena un novērtē.
Savu uzķīlēto karosu dēļ viņi spēj cīnīties pret aizspriedumiem,
palielināt savus ienākumus un saikni ar sabiedrību.
Nu es gribētu jūs izaicināt sākt ievērot un apzināties
katadorus un citus savas pilsētas neredzamos supervaroņus.
Pamēģiniet ieraudzīt pasauli kā vienu veselu, bez robežām.
Ticiet vai nē,
pasaulē ir vairāk nekā 20 miljoni katadoru.
Nākamreiz, ieraugot kādu no viņiem,
atzīstiet viņu par būtisku mūsu sabiedrības daļu.
Muito obrigado, paldies.
(Aplausi)